EURÓPSKA KOMISIA V Bruseli23. 9. 2022 COM(2022) 483 final SPRÁVA KOMISIE EURÓPSKEMU PARLAMENTU, RADE, HOSPODÁRSKEMU A FINANČNÉMU VÝBORU A VÝBORU PRE NEZAMESTNANOSŤ Správa o európskom nástroji dočasnej podpory na zmiernenie rizík nezamestnanosti v núdzovej situácii (SURE) v dôsledku výskytu ochorenia COVID-19 podľa článku 14 nariadenia Rady (EÚ) 2020/672











Nástroj SURE po dvoch rokoch















Zhrnutie Táto správa je štvrtou polročnou správou o európskom nástroji dočasnej podpory na zmiernenie rizík nezamestnanosti v núdzovej situácii (o nástroji SURE). Potvrdzujú sa v nej zistenia načrtnuté v predchádzajúcich správach, predstavujú sa doterajšie operácie a využívanie nástroja a skúma sa jeho sociálno-ekonomický vplyv. SURE je krízovým nástrojom s objemom 100 miliárd EUR, ktorý vytvorila Európska únia (EÚ) s cieľom pomôcť členským štátom ochrániť pracovné miesta a príjmy pracovníkov v kontexte pandémie COVID-19. Nástroj SURE je aj silným vyjadrením solidarity v členských štátoch v celej EÚ: všetky členské štáty súhlasili, že poskytnú EÚ dvojstrannú záruku, aby si Únia mohla na financovanie úverov z nástroja SURE požičiavať na trhoch za veľmi priaznivých podmienok. Nový nástroj, ktorý bol urýchlene zavedený s cieľom reagovať na sociálno-ekonomický vplyv pandémie Vykonávanie nástroja bolo rýchle a bezproblémové. V rámci počiatočnej reakcie EÚ na pandémiu Komisia 2. apríla 2020 navrhla nariadenie o nástroji SURE a Rada ho prijala 19. mája 2020. Finančné krytie vo výške 100 miliárd EUR sa sprístupnilo 22. septembra 2020 po tom, čo všetky členské štáty podpísali dohody o zárukách. Komisia urýchľovala vykonávanie nástroja, pričom úzko spolupracovala s členskými štátmi. Väčšina poskytnutej finančnej pomoci sa vyplatila už v priebehu siedmich mesiacov od októbra 2020 do mája 2021. Ďalšie prostriedky boli vyplatené v marci 2022 s cieľom vyhovieť členským štátom, ktoré dali prednosť neskoršiemu čerpaniu finančných prostriedkov. EÚ prvýkrát emitovala sociálnoinvestičné dlhopisy na financovanie finančnej pomoci z nástroja SURE členským štátom. Okrem požiadaviek nariadenia o nástroji SURE sa touto správou plní aj príslušná povinnosť podávania správ podľa rámca pre sociálnoinvestičné dlhopisy EU SURE a opätovne sa potvrdzuje, že výdavky v rámci nástroja SURE boli dostatočne zosúladené s cieľmi udržateľného rozvoja OSN. Komisia v marci 2022 úspešne emitovala ďalšie sociálnoinvestičné dlhopisy SURE v hodnote 2,2 miliardy EUR. Veľká prevaha dopytu po emitovaných dlhopisoch nad ponukou slúži ako ďalší dôkaz dôvery investorov ku kapacite financovania EÚ a k stabilite programu SURE. Po tejto ôsmej transakcii a vyplácaní finančných prostriedkov v rámci sociálnoinvestičných dlhopisov SURE sa 19 členským štátom vyplatila finančná pomoc z nástroja SURE vo výške 91,8 miliardy EUR, čo zodpovedá takmer celej sume, ktorú poskytla Rada (93,3 miliardy EUR po nedávnom vykonávacom rozhodnutí Rady týkajúcom sa Rumunska). Pokračujúce využívanie nástroja SURE prijímajúcimi členskými štátmi V tejto správe sa potvrdzuje predchádzajúci odhad, že z nástroja SURE sa po vypuknutí pandémie v roku 2020 podporilo približne 31,5 milióna ľudí a 2,5 milióna podnikov. To predstavuje takmer jednu tretinu celkovej zamestnanosti a všetkých podnikov v prijímajúcich členských štátoch. Malé a stredné podniky (ďalej len „MSP“) boli hlavnými prijímateľmi finančnej pomoci z nástroja SURE. Najviac podporovanými odvetviami boli služby s intenzívnym kontaktom (ubytovacie a stravovacie služby, veľkoobchodný a maloobchodný predaj) a výroba. V roku 2021, najmä v prvej polovici roku, keď pandémia ešte spôsobovala škody, sa z nástroja SURE ďalej poskytovala podpora odhadom deviatim miliónom ľudí a vyše 800 000 podnikom. Opatrenia na podporu hospodárstva boli v prvej polovici roku 2021 stále potrebné, neskôr sa však postupne ukončovali zároveň s tým, ako sa koncom roka znižoval hospodársky a zdravotný dosah pandémie vďaka očkovaniu a prispôsobeniu hospodárstiev zmenám vyvolaným pandémiou COVID-19. V prvej polovici roku 2022, keď sa postupne ukončila väčšina výdavkov v rámci nástroja SURE, niekoľko členských štátov ešte predĺžilo svoje režimy skráteného pracovného času súvisiace s pandémiou. Väčšina členských štátov v roku 2022 už nevyužívala nástroj SURE a v dôsledku zmiernenia dosahu pandémie došlo k poklesu mesačných výdavkov v rámci nástroja SURE na zanedbateľnú úroveň. Zároveň podľa odhadov sa nižšie výdavky v roku 2022 v troch členských štátoch stále poskytovali na podporu približne 220 000 ľudí a 10 000 podnikov. Takmer všetky plánované verejné výdavky v rámci nástroja SURE sa už vynaložili. V súčasnosti sa očakáva, že celkové verejné výdavky na opatrenia oprávnené v rámci nástroja SURE v prijímajúcich členských štátoch dosiahnu výšku 119 miliárd EUR. Táto suma výrazne presahuje celkovú poskytnutú finančnú pomoc (93 miliárd EUR), keďže niekoľko členských štátoch doplnilo financovanie oprávnených opatrení z nástroja SURE vnútroštátnym financovaním, čo svedčí o význame opatrení, na ktoré sa poskytla podpora z nástroja SURE, pre členské štáty. Polovica celkových verejných výdavkov na opatrenia oprávnené v rámci nástroja SURE bola vyčlenená na režimy skráteného pracovného času. Jedna tretina bola pridelená na podobné opatrenia pre samostatne zárobkovo činné osoby. Zvyšná časť verejných výdavkov bola pridelená na opatrenia v podobe mzdových dotácií a na opatrenia súvisiace so zdravím. Opäť sa potvrdila doplnková povaha výdavkov súvisiacich so zdravím, ktoré sú len na úrovni 3,2 % celkových výdavkov, kým 38 % výdavkov sa týkalo opatrení prijímaných na pracoviskách s cieľom zaistiť bezpečné obnovenie podnikateľskej činnosti, ako sa navrhuje v nariadení o nástroji SURE. Čerpanie finančnej pomoci z nástroja SURE je v prevažnej väčšine členských štátov na vysokej úrovni a v dvoch členských štátoch, v ktorých je miera čerpania nižšia, sa táto záležitosť rieši. V júli 2022 Rada zmenila vykonávacie rozhodnutie týkajúce sa Rumunska s cieľom zahrnúť 21 ďalších opatrení a znížiť poskytnutú sumu na sumu, ktorá už bola vyplatená (3 miliardy EUR). Tým sa výrazne zmenšila veľká medzera v čerpaní, ktorá bola zistená v predchádzajúcich polročných správach, a to približne o tri štvrtiny. V Poľsku bola potvrdená mierna medzera v čerpaní medzi celkovými výdavkami a poskytnutou sumou. Prebieha technický dialóg s Komisiou o zaradení ďalších oprávnených opatrení do vykonávacieho rozhodnutia Rady. Vykonávanie finančnej pomoci z nástroja SURE sa bude v obidvoch členských štátoch dôkladne monitorovať. Aktualizované posúdenie vplyvu nástroja SURE Vďaka politickej reakcii na krízu spôsobenú pandémiou COVID-19 vrátane nástroja SURE sa v roku 2020 účinne zabránilo tomu, aby približne 1,5 milióna ľudí prišlo o zamestnanie. Nárast nezamestnanosti bol v prijímajúcich členských štátoch v roku 2020 veľmi mierny, a to napriek veľkému poklesu hospodárskeho výstupu, a oveľa nižší, než sa predpokladalo. Dosiahlo sa to udržaním zamestnancov v podnikoch a zachovaním činnosti samostatne zárobkovo činných osôb, vďaka čomu sa zabránilo aj zvýšeniu nerovnosti na trhu práce znížením rozptylu mier nezamestnanosti, predovšetkým medzi prijímateľmi pomoci z nástroja SURE. Toto je v protiklade s vývojom, ku ktorému došlo v dôsledku celosvetovej finančnej krízy.

Ochrana zamestnanosti v prvých dvoch rokoch pandémie takisto viedla k rýchlejšej obnove v roku 2021 než pri predchádzajúcich krízach. Z údajov z prieskumu vyplýva, že z nástroja SURE sa podporili odvetvia najviac postihnuté pandémiou v roku 2021. Výdavky v rámci nástroja SURE boli okrem toho sústredené v prvej polovici roka, keď boli opatrenia na zamedzenie šírenia prísnejšie. Z toho vyplýva, že nástroj SURE bol zameraný na najnaliehavejšie potreby, keďže sa z neho podporovali najviac postihnuté odvetvia. V súčasnosti sa odhaduje, že členské štáty vďaka prijatiu finančnej pomoci z nástroja SURE celkovo ušetrili na úrokových platbách 8,5 miliardy EUR. Toto číslo sa zvýšilo v dôsledku ôsmej transakcie v rámci nástroja SURE v marci 2022. Pretrvávanie výnimočných udalostí odôvodňujúcich uplatňovanie nástroja SURE Hoci sa očakáva, že sa dočasné mimoriadne opatrenia pri pandémii COVID-19 budú postupne ukončovať, návrat pandémie v EÚ naďalej predstavuje riziko do budúcnosti. Hoci väčšina členských štátov počas roku 2022 takmer úplne odstránila obmedzenia súvisiace s pandémiou COVID-19, návrat vírusu v zimnom období naďalej predstavuje riziko. Zvyšná finančná pomoc v rámci nástroja SURE ostane k dispozícii až do 31. decembra 2022. Do 31. decembra 2022 ostane v rámci finančnej pomoci k dispozícii vyše 6 miliárd EUR. Táto suma sa do konca roka 2022 pravdepodobne výrazne zníži, keďže viacero členských štátov vyjadrilo záujem o čerpanie dodatočnej finančnej pomoci v rámci nástroja SURE.



Úvod Táto správa je štvrtou polročnou správou o európskom nástroji dočasnej podpory na zmiernenie rizík nezamestnanosti v núdzovej situácii (o nástroji SURE). Nástroj SURE vytvorila Európska únia (EÚ) v máji 2020 s cieľom pomôcť členským štátom chrániť pracovné miesta a príjem pracovníkov počas pandémie COVID-19. Žiadajúcim členským štátom sa z neho poskytuje finančná pomoc Únie (až do výšky 100 miliárd EUR) v podobe úverov s priaznivými podmienkami. Cieľom úverov je pomôcť členským štátom pri financovaní režimov skráteného pracovného času alebo podobných opatrení zameraných na ochranu zamestnancov a samostatne zárobkovo činných osôb a ako doplnková pomoc pri opatreniach súvisiacich so zdravím, najmä na pracovisku. Polročná správa je právnou povinnosťou. Európska komisia (ďalej len „Komisia“) ju prijíma v súlade s článkom 14 nariadenia Rady (EÚ) 2020/672 (ďalej len „nariadenie o nástroji SURE“) s cieľom splniť svoju povinnosť podať správu Európskemu parlamentu, Rade, Hospodárskemu a finančnému výboru a Výboru pre zamestnanosť. Ďalšia správa sa má predložiť do konca marca 2023. Dňom uzávierky informácií uvedených v tejto správe bol 7. jún 2022 v prípade podávania správ členskými štátmi a 28. august 2022 v prípade epidemiologických údajov. V tejto správe sa uvádzajú nové alebo aktualizované údaje, ktoré k júnu 2022 potvrdzujú pozitívne posúdenia nástroja SURE predložené v predchádzajúcich polročných správach. Jej kľúčové zistenia možno zhrnúť takto: −Odhaduje sa, že z nástroja SURE sa v roku 2020 poskytla podpora približne 31,5 milióna ľudí a 2,5 milióna podnikov. −V roku 2021 sa v 13 členských štátoch z nástroja SURE poskytla podpora deviatim miliónom ľudí a viac ako 800 000 podnikom a v roku 2022 došlo k jasnému útlmu činnosti, keď sa pomoc poskytla 220 000 ľuďom a 10 000 podnikom v troch členských štátoch. −Odhaduje sa, že vďaka vnútroštátnym opatreniam na trhu práce podporeným z nástroja SURE sa v roku 2020 účinne podarilo predísť nezamestnanosti v prípade približne 1,5 milióna ľudí. −Toto politické opatrenie prispelo aj k zníženiu nerovnosti na trhu práce znížením rozptylu mier nezamestnanosti, predovšetkým medzi prijímateľmi pomoci z nástroja SURE. −Devätnástim členským štátom bola poskytnutá finančná pomoc v rámci nástroja SURE a siedmim z nich bola poskytnutá dodatočná navýšená podpora. −Pridelili sa finančné prostriedky vo výške viac ako 93 miliárd EUR – po znížení poskytnutej sumy v jednom členskom štáte – a takmer 92 miliárd EUR sa vyplatilo. −Polovicu finančnej pomoci v rámci nástroja SURE členské štáty pridelili na podporu režimov skráteného pracovného času a jednu tretinu pridelili na podobné opatrenia pre samostatne zárobkovo činné osoby. −3,2 % sa pridelilo na opatrenia súvisiace so zdravím, ktoré podľa nariadenia o nástroji SURE predstavujú „doplnkovú pomoc“. Viac ako jedna tretina tejto sumy sa týkala opatrení prijatých na pracoviskách. −Čerpanie finančnej pomoci z nástroja SURE je na vysokej úrovni v 17 z 19 prijímajúcich členských štátov. −Čerpanie sa v jednom členskom štáte výrazne zlepšilo na základe zmeny vykonávacieho rozhodnutia Rady a v ďalšom členskom štáte sa dôkladne monitoruje. −Okrem prínosov v sociálnej oblasti a v oblasti zamestnanosti sa odhaduje, že členské štáty ušetrili 8,5 miliardy EUR na úrokových platbách.

−V rámci nástroja SURE je ešte k dispozícii viac ako 6 miliárd EUR minimálne do konca roka 2022, t. j. ak sa podľa ustanovenia o ukončení platnosti nepredĺži platnosť nástroja. Na takéto predĺženie musí Rada prijať rozhodnutie založené na návrhu Komisie z dôvodu neprestávajúcich hospodárskych narušení spôsobených pandémiou COVID-19. V tejto správe sa aktualizujú informácie uvedené v prvých troch polročných správach o nástroji SURE a nachádza sa v nej dodatočná analýza. Správa zahŕňa inštitucionálny vývoj odo dňa uzávierky tretej správy začiatkom marca 2022 vrátane marcového vyplatenia sumy 2,2 miliardy EUR a zmeny vykonávacieho rozhodnutia Rady týkajúceho sa Rumunska v záujme odstránenia medzery krajiny v čerpaní. Aktualizuje sa analýza uvedená v predchádzajúcich správach, najmä v súvislosti s verejnými výdavkami členských štátov, na ktoré sa vzťahuje nástroj SURE, a to na základe polročných správ predložených členskými štátmi z júna 2022, a v súvislosti s odhadom vplyvu nástroja SURE, a to na základe najnovších makroekonomických údajov. Podrobnejšie sa v nej posudzuje vývoj v roku 2022, najmä s ohľadom na krytie zamestnancov, samostatne zárobkovo činných osôb a podnikov. Dôkladnejšie preskúmanie, ktoré sa bude konkrétne týkať systémov kontroly a auditu priamo zameraných na zabezpečenie dodržiavania povinností vyplývajúcich zo zmluvy o úvere, sa uskutoční v ďalšej polročnej správe o nástroji SURE. Členské štáty by mali zabezpečiť riadne využívanie finančných prostriedkov na vnútroštátnej úrovni, predchádzať nezrovnalostiam a podvodom a získať späť zneužité finančné prostriedky v súlade s nariadením o nástroji SURE a dvojstrannými zmluvami o úvere. S cieľom zabezpečiť, aby členské štáty mali zavedené systémy potrebné na dodržanie tejto povinnosti, Komisia 18. januára 2022 vykonala ad hoc prieskum. Výsledky boli predložené v tretej polročnej správe. Komisia sa usiluje nadviazať na tento prieskum s cieľom aktualizovať a doplniť už zhromaždené informácie a oznámiť ich v ďalšej, piatej správe. Správa je rozdelená na päť oddielov. V oddiele I sa opisuje finančná pomoc poskytnutá členským štátom vrátane vyplatených a zostatkových súm a príslušných splátkových kalendárov. V oddiele II sú zhrnuté celkové verejné výdavky členských štátov na vnútroštátne opatrenia, na ktoré bola poskytnutá podpora z nástroja SURE . V oddiele III sa aktualizuje a rozširuje posúdenie vplyvu nástroja SURE uvedené v predchádzajúcich správach. V oddiele IV sa skúmajú mimoriadne udalosti, ktoré odôvodňujú pokračovanie nástroja SURE. V oddiele V sa napokon plní príslušná povinnosť podávania správ podľa oddielu 2.4 rámca pre sociálnoinvestičné dlhopisy EU SURE, ktorý je súčasťou tejto správy . I.Využívanie finančnej pomoci v rámci nástroja SURE: poskytnuté a vyplatené sumy a iné finančné aspekty 1.1. Prehľad prijímajúcich členských štátov a poskytnutých súm Celková finančná pomoc poskytnutá v rámci nástroja SURE je v súčasnosti na úrovni 93,3 miliardy EUR, čo predstavuje pokles zo sumy 94,4 miliardy EUR uvedenej v predchádzajúcej správe o nástroji SURE. Dôvodom je rozhodnutie Rady z 18. júla 2022 znížiť celkovú sumu poskytnutú Rumunsku o 1,1 miliardy EUR založené na návrhu Komisie a dohode s rumunskými orgánmi. Od predchádzajúcej správy z marca 2022 nebola poskytnutá žiadna nová finančná pomoc. Viacero členských štátov zároveň vyjadrilo záujem o čerpanie dodatočnej finančnej pomoci v rámci nástroja SURE do konca roka.



Tabuľka 1: Prehľad podpory poskytnutej z nástroja SURE (v EUR) Členský štát Celková poskytnutá suma* Z toho navýšenie Vyplatená suma* Zostatková suma Belgicko 8 197 530 000 394 150 000 8 197 000 000 0 Bulharsko 511 000 000 0 511 000 000 0 Cyprus 603 770 000 124 700 000 603 000 000 0 Česko 2 000 000 000 0 2 000 000 000 0 Grécko 5 265 000 000 2 537 000 000 5 265 000 000 0 Španielsko 21 324 820 449 0 21 324 000 000 0 Chorvátsko 1 020 600 000 0 1 020 000 000 0 Taliansko 27 438 486 464 0 27 438 000 000 0 Litva 957 260 000 354 950 000 957 000 000 0 Lotyšsko 305 200 000 112 500 000 305 000 000 0 Malta 420 817 000 177 185 000 420 000 000 0 Poľsko 11 236 693 087 0 9 736 000 000 1 500 000 000 Portugalsko 5 934 462 488 0 5 934 000 000 0 Rumunsko 3 000 000 000 0 3 000 000 000 0 Slovinsko 1 113 670 000 0 1 113 000 000 0 Slovensko 630 883 600 0 630 000 000 0 Maďarsko 651 470 000 147 140 000 651 000 000 0 Írsko 2 473 887 900 0 2 473 000 000 0 Estónsko 230 000 000 0 230 000 000 0 Spolu 93 315 550 988 3 847 625 000 91 807 000 000 1 500 000 000 *Pri vyplácaní sa poskytnuté sumy na prevádzkové účely zaokrúhlili nadol. 1.2. Vyplácanie, zostatkové sumy a príslušný splátkový kalendár Komisia v mene EÚ 22. marca 2022 úspešne emitovala ďalšie sociálnoinvestičné dlhopisy SURE v hodnote 2,2 miliardy EUR. Napriek čoraz náročnejšiemu trhovému prostrediu v dôsledku vojny na Ukrajine ostal záujem investorov stále vysoký. Hodnota objednávok pätnásťročného dlhopisu bola 35 miliárd EUR, čo znamená, že dopyt 16-krát prevýšil ponuku, čo svedčí o dôvere investorov ku kapacite financovania EÚ a k programu SURE. Dňa 29. marca 2022 bola vyplatená suma 2,2 miliardy EUR: 1,5 miliardy EUR Poľsku, 523 miliónov EUR Portugalsku a 147 miliónov EUR Maďarsku. Do augusta 2022 sa 19 členským štátom vyplatila finančná pomoc z nástroja SURE vo výške takmer 92 miliárd EUR (pozri tabuľku 1). Táto suma predstavuje 98 % celkovej finančnej pomoci z nástroja SURE, ktorú poskytla Rada. Vyplatenie zvyšnej sumy finančnej pomoci 1,5 miliardy EUR poskytnutej Poľsku bolo odložené až do vyriešenia problémov týkajúcich sa čerpania finančných prostriedkov (pozri oddiel 2.1.2). Ďalšie podrobnosti o transakciách a vyplácaní finančných prostriedkov členským štátom v rámci nástroja SURE sa uvádzajú v tabuľkách A1 a A2 v prílohe. Priemerná splatnosť finančných prostriedkov vyplatených členským štátom ostáva 14,5 roka. Približuje sa k maximálnej dĺžke 15 rokov stanovenej v príslušných vykonávacích rozhodnutiach Rady. Údaje o splátkovom kalendári, pokiaľ ide o platby istiny a úrokov, sa uvádzajú v tabuľke 2.



Tabuľka 2: Splátkový kalendár zostatkov úverov EÚ v rámci nástroja SURE Kalendárny rok Istina Úrok Nástroj SURE spolu 2021 35 480 000 35 480 000 2022 111 110 000 111 110 000 2023 151 404 400 151 404 400 2024 146 912 500 146 912 500 2025 8 000 000 000 146 912 500 8 146 912 500 2026 8 000 000 000 146 912 500 8 146 912 500 2027 146 912 500 146 912 500 2028 10 000 000 000 146 912 500 10 146 912 500 2029 8 137 000 000 146 912 500 8 283 912 500 2030 10 000 000 000 146 912 500 10 122 500 000 2031 146 912 500 146 912 500 2032 146 912 500 146 912 500 2033 146 912 500 146 912 500 2034 146 912 500 146 912 500 2035 8 500 000 000 146 912 500 8 646 912 500 2036 9 000 000 000 146 912 500 9 146 912 500 2037 2 170 000 000 128 912 500 2 298 912 500 2038 104 500 000 104 500 000 2039 104 500 000 104 500 000 2040 7 000 000 000 104 500 000 7 104 500 000 2041 97 500 000 97 500 000 2042 97 500 000 97 500 000 2043 97 500 000 97 500 000 2044 97 500 000 97 500 000 2045 97 500 000 97 500 000 2046 5 000 000 000 97 500 000 5 097 500 000 2047 6 000 000 000 75 000 000 6 075 000 000 2048 30 000 000 30 000 000 2049 30 000 000 30 000 000 2050 10 000 000 000 30 000 000 10 030 000 000 Spolu 91 807 000 000 3 400 269 400 95 182 856 900

II.Využívanie nástroja SURE: verejné výdavky a vnútroštátne opatrenia, na ktoré sa vzťahuje nástroj SURE Tento oddiel sa zameriava na politické využitie nástroja. Konkrétnejšie sa v ňom zhŕňajú verejné výdavky členských štátov, na ktoré sa vzťahuje nástroj SURE alebo ktoré sú v rámci neho oprávnené, a povaha podporených vnútroštátnych opatrení. Uvádza sa v ňom aj počet zamestnancov a podnikov, ktorí využili opatrenia podporené z nástroja SURE. 2.1. Skutočné a plánované verejné výdavky podporené z nástroja SURE 2.1.1. Monitorovanie verejných výdavkov na oprávnené opatrenia Polročné správy prijímajúcich členských štátov sa používajú na monitorovanie plánovaného a skutočného využitia finančnej pomoci poskytnutej v rámci nástroja SURE. Požadované správy zahŕňajú údaje o verejných výdavkoch na opatrenia, na ktoré sa vzťahuje nástroj SURE (a o krytí zamestnancov a podnikov v rámci týchto opatrení, ako sa uvádza v oddiele 2.3). Dosiaľ došlo k podávaniu správ päťkrát: v auguste 2020 (ďalej len „úvodná správa“), v januári a vo februári 2021 (ďalej len „prvá správa“), v júni 2021 (ďalej len „druhá správa“), v januári 2022 (ďalej len „tretia správa“) a v júni 2022 (ďalej len „najnovšia správa“). Informácie o opatreniach oprávnených v rámci nástroja SURE sa uvádzajú tak, ako ich poskytli členské štáty. Niektoré členské štáty vynaložili viac prostriedkov, ako bola prijatá suma finančnej pomoci z nástroja SURE, a/alebo doplnili podporu z nástroja SURE vnútroštátnymi finančnými prostriedkami alebo prostriedkami zo štrukturálnych fondov EÚ, takže celkové výdavky môžu presiahnuť sumu podpory z nástroja SURE. Vďaka podávaniu správ je možné merať čerpanie finančnej pomoci v rámci nástroja SURE jej porovnaním so sumou, ktorú poskytla Rada. Takmer všetky plánované verejné výdavky v rámci nástroja SURE sa už realizovali. V nariadení o nástroji SURE sa takisto umožňuje, aby sa finančná pomoc využila v prípade vzniknutého a plánovaného zvýšenia verejných výdavkov na opatrenia, na ktoré sa vzťahuje nástroj SURE . Podiel plánovaných výdavkov sa znížil z 54 % v júni 2020 na 10 % v júni 2021 a iba na 2 % do konca roku 2021 (graf 2). Podiel vynaložených výdavkov na opatrenia oprávnené v rámci nástroja SURE v máji 2022 dosiahol 99 % . Graf 1: Oznámené verejné výdavky Zdroj: Správy členských štátov (jún 2022). Poznámka: Estónsko požiadalo o podporu z nástroja SURE vo februári 2021, a preto je zahrnuté až od júna 2021. S1 označuje prvý polrok (od januára do júna). S2 označuje druhý polrok (od júla do decembra). Graf 2: Mesačný vývoj vzniknutých a plánovaných verejných výdavkov v rámci nástroja SURE Zdroj: Správy členských štátov (jún 2022). Očakáva sa, že celkové verejné výdavky na opatrenia oprávnené v rámci nástroja SURE budú približne 119 miliárd EUR, čo presahuje sumu celkovej finančnej pomoci poskytnutej v rámci nástroja SURE. Táto suma je podobná sume očakávanej v tretej správe (graf 1). Výdavky na menší počet programov, ktoré pokračovali v roku 2022, sa mierne zvýšili z plánovanej sumy 2,8 miliardy EUR na 3,7 miliardy EUR, kým v minulých výdavkoch sa uskutočnilo niekoľko úprav hodnôt smerom nadol. Výdavky v roku 2022 v súčasnosti vykazuje 13 členských štátov na rozdiel od desiatich členských štátov v predchádzajúcej správe. Celkové výdavky (119 miliárd EUR) sú vyššie ako celková suma poskytnutá z nástroja SURE (93,3 miliardy EUR), pretože niekoľko členských štátov plánuje na oprávnené opatrenia minúť viac, ako predstavuje finančná pomoc, o ktorú požiadali a ktorá sa im poskytla. Tým sa zdôrazňuje pretrvávajúca dôležitosť rozsahu pôsobnosti nástroja SURE pre členské štáty. V dôsledku zmiernenia dosahu pandémie v roku 2022 došlo k poklesu mesačných výdavkov na opatrenia oprávnené v rámci nástroja SURE na zanedbateľnú úroveň. V grafe 2 je znázornené, že výdavky v roku 2022 dosiahli vrchol (na spodnej úrovni) v januári a potom prudko klesli. Výdavky na začiatku roku 2022 boli zamerané na opatrenia, ako sú karanténne opatrenia, testovanie na ochorenie COVID-19 a osobitné odmeny pre zdravotníckych pracovníkov. V decembri 2022 sa plánuje minúť len 38 miliónov EUR. 2.1.2. Čerpanie fondov Miera čerpania finančnej pomoci z nástroja SURE je na vysokej úrovni v prevažnej väčšine členských štátov. Keďže takmer všetky plánované verejné výdavky sa už vynaložili, od uverejnenia tretej polročnej správy nevznikli žiadne nové problémy týkajúce sa čerpania. Sedemnásť z devätnástich členských štátov už minulo prinajmenšom celkovú finančnú pomoc, ktorá im bola poskytnutá na oprávnené opatrenia (graf 3). Okrem toho pätnásť členských štátov minulo alebo plánuje minúť viac, ako predstavuje poskytnutá suma, a to aj prostredníctvom vnútroštátneho financovania zostávajúcej sumy. Graf 3: Prekročenie plánovaných a vzniknutých verejných výdavkov na oprávnené opatrenia nad sumu úveru (v % sumy úveru) Zdroj: Správy členských štátov. Poznámka: Verejné výdavky sú opatrenia oznámené ako výdavky, na ktoré sa vzťahujú vykonávacie rozhodnutia Rady, bez prostriedkov z európskych štrukturálnych a investičných fondov (EŠIF). Niektoré členské štáty (Estónsko, Slovinsko) prerušili podávanie správ o opatreniach oprávnených v rámci nástroja SURE, pretože na financovanie týchto opatrení už nevyužívajú finančnú pomoc z nástroja SURE, keďže už prekročili poskytnutú sumu. Údaj týkajúci sa Rumunska pochádza z posúdenia Komisie založeného na predchádzajúcich skúsenostiach, pričom výdavky spojené so zdravím boli obmedzené na 49 % celkových oprávnených výdavkov (takže si zachovávajú doplnkovú povahu, ako sa stanovuje v nariadení o nástroji SURE). V Poľsku bola potvrdená mierna medzera medzi celkovými výdavkami a poskytnutou sumou, hoci sa vynaložila celá vyplatená suma. Celkové verejné výdavky, ktoré Poľsko oznámilo (9,9 miliardy EUR), presahujú vyplatenú sumu (9,7 miliardy EUR). Ako sa však uvádza v tretej správe, Poľsko vykázalo nižšie celkové verejné výdavky na opatrenia uvedené v príslušnom vykonávacom rozhodnutí Rady, než bola suma poskytnutá Radou (11,2 miliardy EUR). Táto medzera sa prejavila po preskúmaní údajov v prípade niekoľkých opatrení a možno ju pripísať rozsiahlejšej obnove hospodárstva, než sa očakávalo. S cieľom odstrániť túto medzeru vnútroštátne orgány navrhli zahrnutie dvoch ďalších opatrení (oprávnených v rámci nástroja SURE), a to najmä v prípade minulých výdavkov až do roku 2021. Prebieha technický dialóg s Komisiou a dosiahla sa dohoda, že vyplácanie zostávajúcich finančných prostriedkov (1,5 miliardy EUR) sa odloží až do chvíle, keď sa dialóg skončí. V Rumunsku sa výrazne zmenšila veľká medzera v čerpaní poskytnutej sumy, a to začlenením nových opatrení oprávnených v rámci nástroja SURE a znížením poskytnutej sumy. Začiatkom roku 2021 sa zistila medzera v čerpaní vo výške takmer troch štvrtín poskytnutej sumy (2,9 miliardy EUR, ktoré sa ešte mali vynaložiť, zo 4,1 miliardy EUR), ktorú spôsobil slabší vplyv pandémie na rumunské hospodárstvo v roku 2020, než sa očakávalo, a rozsiahlejšia obnova v roku 2021, než sa očakávalo. Medzera (1,8 miliardy EUR) bola veľká aj vzhľadom na sumu, ktorá už bola vyplatená. Výsledkom technického dialógu medzi Komisiou a rumunskými orgánmi bola zmena pôvodného vykonávacieho rozhodnutia Rady týkajúceho sa Rumunska na základe návrhu Komisie, ktorej cieľom bolo pridanie ďalších opatrení oprávnených v rámci nástroja SURE. Okrem toho sa finančná pomoc poskytnutá Rumunsku znížila na 3 miliardy EUR podľa dohody s rumunskými orgánmi, takže zostávajúca nevyplatená suma 1,1 miliardy EUR prepadne a sprístupní sa na prípadné ďalšie potreby členských štátov EÚ. Zmenené vykonávacie rozhodnutie Rady týkajúce sa Rumunska obsahuje 21 dodatočných oprávnených opatrení, ktoré sa už vykonali. Dve z opatrení sú podobné režimom skráteného pracovného času, keďže sledujú cieľ zachovať zamestnanosť a príjmy pracovníkov: dávka v práceneschopnosti a podpora pre zamestnancov na vybavenie na prácu z domu. Ďalších 19 opatrení súvisí so zdravím vrátane napríklad bonusu pre zdravotníckych pracovníkov, ochranného vybavenia, liekov a očkovacích látok na boj proti pandémii COVID-19. Keďže opatrenia súvisiace so zdravím majú podľa nariadenia o nástroji SURE doplnkovú povahu, výška oprávnených výdavkov súvisiacich so zdravím je obmedzená na 49 % celkových výdavkov. Komisia bude mieru čerpania v Rumunsku naďalej pozorne monitorovať a môže nastať situácia, že budú potrebné ďalšie opatrenia. Medzera v čerpaní sa zmenšila a v súčasnosti sa odhaduje približne na 350 miliónov EUR.Ešte stále však nie je jasné, či táto medzera nakoniec pretrvá, keďže jej trvanie závisí od vývoja plánovaných výdavkov v roku 2022, ktorý zase závisí od budúceho vývoja pandémie COVID-19. Ak pretrvá, ďalšie oprávnené opatrenia na trhu práce by sa mohli zahrnúť do pozmeňujúceho vykonávacieho rozhodnutia Rady alebo by sa mohla preskúmať možnosť splatenia zostávajúcej medzery.

2.2. Vnútroštátne opatrenia: režimy skráteného pracovného času alebo podobné opatrenia podporené z nástroja SURE Prevažná väčšina celkových verejných výdavkov na opatrenia oprávnené v rámci nástroja SURE sa pridelila na režimy skráteného pracovného času a „podobné opatrenia“ pre samostatne zárobkovo činné osoby. V skutočnosti 50 % celkových verejných výdavkov na opatrenia oprávnené v rámci nástroja SURE smeruje na podporu režimov skráteného pracovného času, ktoré financuje 17 z 19 členských štátov využívajúcich nástroj SURE. Ďalších 32 % sa pridelilo na „podobné opatrenia“ pre samostatne zárobkovo činné osoby. Na režimy mzdových dotácií bolo pridelených 9 %, zatiaľ čo 6 % celkových výdavkov sa pridelilo na „iné“ podobné opatrenia na podporu udržania pracovných miest a príjmu pracovníkov vrátane dávok v práceneschopnosti. Dvanásť členských štátov využilo finančnú pomoc z nástroja SURE iba na opatrenia na trhu práce (graf 4). Potvrdila sa doplnková povaha výdavkov súvisiacich so zdravím. Len 3,2 % výdavkov sa vynaložilo alebo sa malo vynaložiť na opatrenia súvisiace so zdravím. Iba sedem z devätnástich členských štátov na financovanie opatrení súvisiacich so zdravím využilo podporu z nástroja SURE. Nariadenie o nástroji SURE umožňuje financovanie akýchkoľvek zdravotných opatrení súvisiacich pandémiou COVID-19, poukazuje sa v ňom však najmä na opatrenia prijaté na pracovisku, ktoré predstavujú 38 % všetkých výdavkov súvisiacich so zdravím (graf 5).



Graf 4: Verejné výdavky na opatrenia oprávnené v rámci nástroja SURE podľa druhu výdavkov Zdroj: Správy členských štátov (jún 2022). Poznámka: Pozri správu z marca 2021, pokiaľ ide o ďalšie podrobnosti o výdavkoch Maďarska súvisiacich so zdravím, a oddiel 2.1.2 o Rumunsku. Graf 5: Podiel výdavkov súvisiacich so zdravím na pracovisku Zdroj: Správy členských štátov (jún 2022). 2.3. Krytie nástroja SURE, pokiaľ ide o zamestnanosť a podniky Podľa odhadov sa v roku 2020 z nástroja SURE podporilo približne 31,5 milióna ľudí a 2,5 milióna podnikov. To predstavuje takmer jednu tretinu celkovej zamestnanosti a všetkých podnikov v 19 prijímajúcich členských štátoch. Odhad týkajúci sa zamestnanosti tvorí približne 22,25 milióna zamestnancov a 9,25 milióna samostatne zárobkovo činných osôb. V grafoch 6 a 7 je znázornené rozčlenenie krytia nástroja SURE podľa členských štátov. Tieto odhady nezahŕňajú osoby podporované iba prostredníctvom opatrení súvisiacich so zdravím z nástroja SURE, a preto ich možno považovať za triezve. Graf 6: Pracovníci, na ktorých sa v roku 2020 vzťahoval nástroj SURE (v % celkovej zamestnanosti) Zdroj: Správy členských štátov (jún 2022). Poznámka: Údaje o krytí a celkovej zamestnanosti sú údaje oznámené členskými štátmi. Na účely tejto správy členské štáty takisto poskytli údaje za samostatne zárobkovo činné osoby aj za zamestnancov v celom hospodárstve, ktoré umožňujú presnejší výpočet údajov o celkovej zamestnanosti (menovateľ). To vedie k určitým nezrovnalostiam v porovnaní s údajmi uvedenými v predchádzajúcej správe. Graf 7: Podniky, na ktoré sa v roku 2020 vzťahoval nástroj SURE, podľa veľkosti (v % celkového počtu podnikov) Zdroj: Správy členských štátov (jún 2022). Poznámka: Celkový počet podnikov nezahŕňa podniky bez zamestnancov. Poľsko nepredložilo informácie o veľkosti podnikov. MSP sú podniky s menej ako 250 zamestnancami a veľké podniky sú podniky s viac ako 250 zamestnancami. MSP boli hlavnými prijímateľmi podpory z nástroja SURE (graf 7). Pandémia COVID-19 spôsobila posun od využívania režimov skráteného pracovného času predovšetkým veľkými podnikmi pred jej vypuknutím k tomu, že ich využívajú aj malé a stredné podniky, ktoré predstavujú väčšinu podnikov, na ktoré sa vzťahuje nástroj SURE (graf 8),. Režimy skráteného pracovného času sa využívajú prevažne v odvetví služieb a maloobchodného predaja. Výrobné odvetvie napriek tomu získalo približne pätinu výdavkov v rámci nástroja SURE. Odvetviami s najväčším podielom výdavkov podľa poslednej správy boli: i) ubytovacie a stravovacie služby, ii) veľkoobchodný a maloobchodný predaj a iii) výroba (graf 9). Mnohé členské štáty majú vo svojich vykonávacích rozhodnutiach Rady takisto stanovenú podporu ďalších odvetví, ako je kultúrny sektor, prostredníctvom cielených opatrení. Graf 8: MSP, na ktoré sa v roku 2020 vzťahoval nástroj SURE (v % všetkých MSP) Zdroj: Správy členských štátov (jún 2022). Poznámka: Poľsko nepredložilo informácie o veľkosti podnikov, kým Belgicko a Česko neposkytli údaje o celkovom počte MSP. MSP sú podniky s menej ako 250 zamestnancami. Graf 9: Krytie odvetví z nástroja SURE Zdroj: Správy členských štátov (jún 2022). Poznámka: Členské štáty vykazujú tri odvetvia, ktoré najviac využívali nástroj SURE, ako aj podiely výdavkov určených pre tieto odvetvia. V tomto grafe je znázornený priemerný podiel výdavkov v jednotlivých členských štátoch v každom odvetví. Ak odvetvie nie je uvedené, predpokladá sa, že dostáva podiel zostatkových výdavkov, ktorý je úmerný celkovým mzdovým výdavkom odvetvia v hospodárstve. Štyri členské štáty nepredložili informácie o podieloch výdavkov určených trom najväčším odvetviam: predpokladá sa, že najväčšie odvetvie dostalo 50 %, druhé najväčšie odvetvie 25 % a tretie najväčšie odvetvie 15 % celkových výdavkov. Tieto údaje zodpovedajú priemerom v členských štátoch, ktoré vykázali podiely výdavkov. V roku 2021, najmä v prvej polovici roku, keď pandémia ešte spôsobovala škody, sa z nástroja SURE poskytla podpora odhadom deviatim miliónom ľudí a vyše 800 000 podnikom. Tieto čísla zahŕňajú takmer 5,75 milióna zamestnancov a 3,25 milióna samostatne zárobkovo činných osôb, čo predstavuje takmer 17 % celkovej zamestnanosti a podnikov v 13 prijímajúcich členských štátoch, ktoré v roku 2021 naďalej využívali nástroj SURE (grafy 10 a 11). Nerovnomerná obnova v roku 2021 znamenala, že opatrenia na podporu hospodárstva boli v rôznych častiach roka stále potrebné. Ako je znázornené v grafe 1, tieto opatrenia boli sústredené v prvej polovici roku 2021 a uvoľňovali sa zároveň s tým, ako sa koncom roka znižoval hospodársky a zdravotný dosah pandémie vďaka očkovaniu a inému prispôsobeniu hospodárstiev. Graf 10: Pracovníci, na ktorých sa v rokoch 2021 a 2022 vzťahoval nástroj SURE (v % celkovej zamestnanosti) Zdroj: Správy členských štátov. Poznámka: Nie sú znázornené členské štáty, ktoré do konca roka 2020 minuli celú svoju finančnú pomoc z nástroja SURE. Členské štáty, ktoré do konca roka 2021 minuli celú svoju pomoc z nástroja SURE, nie sú zahrnuté do roku 2022. „Neuvádza sa“ označuje členské štáty, ktoré neuviedli údaje o krytí za rok 2021 alebo 2022. Graf 11: Podniky, na ktoré sa v rokoch 2021 a 2022 vzťahoval nástroj SURE (v % celkového počtu podnikov) Zdroj: Správy členských štátov. Poznámka: Celkový počet podnikov nezahŕňa podniky bez zamestnancov. „Neuvádza sa“ označuje členské štáty, ktoré neuviedli údaje o krytí za rok 2021 alebo 2022. Hoci bola väčšina výdavkov v rámci nástroja SURE v súčasnosti ukončená, niekoľko členských štátov v prvej polovici roku 2022 predĺžilo svoje režimy skráteného pracovného času súvisiace s pandémiou. V Bulharsku boli mzdové dotácie pre pracovníkov kryté počas obdobia do júna 2022. Belgicko predĺžilo „zjednodušený postup“ svojho režimu skráteného pracovného času v súvislosti s pandémiou COVID-19 až do júna 2022. Maltský režim mzdových dotácií a grécky režim skráteného pracovného času boli predĺžené do mája 2022, kým Rumunsko predĺžilo svoj režim skráteného pracovného času až do konca roka. V Chorvátsku, Taliansku a Portugalsku sa celý prvý štvrťrok 2022 financovali opatrenia na zachovanie pracovných miest súvisiace s pandémiou COVID-19. Španielske núdzové pravidlá pre režim skráteného pracovného času ERTE boli postupne ukončené – časti týkajúce sa dávok a úľav z príspevkov do systému sociálneho zabezpečenia boli predĺžené do 31. marca 2022. Odhaduje sa, že v roku 2022 sa z nástroja SURE poskytla podpora 220 000 ľuďom a 10 000 podnikom v súlade s poklesom výdavkov súvisiacich s nástrojom SURE. Tieto údaje pozostávajú približne z 80 000 zamestnancov a 140 000 samostatne zárobkovo činných osôb (graf 10). Väčšina členských štátov však už nástroj SURE v roku 2022 nevyužívala. V roku 2022 nástroj SURE na financovanie opatrení využívali len tri členské štáty, pričom ďalších 14 členských štátov opatrenia oprávnené v rámci nástroja SURE financovalo z iných zdrojov. III.Predbežná analýza vplyvu nástroja SURE V tomto oddiele sa aktualizuje a rozširuje analýza uvedená v predchádzajúcich polročných správach o vplyve nástroja SURE na nezamestnanosť, reálnu ekonomiku a jeho priamom finančnom účinku. 3.1. Odhad vplyvu nástroja SURE na nezamestnanosť V tomto oddiele sa uvádza aktualizované posúdenie vplyvu nástroja SURE na nezamestnanosť v prijímajúcich členských štátoch. Účelom nástroja SURE je pomôcť členským štátom udržať zamestnanosť pracovníkov a samostatne zárobkovo činných osôb počas pandémie COVID-19, a tak aj chrániť príjmy z práce. Výsledky majú informatívny charakter, z metodických dôvodov by sa však mali interpretovať opatrne .

Nárast nezamestnanosti bol v prijímajúcich členských štátoch v roku 2020 oveľa nižší, než sa predpokladalo, čím sa zabránilo tomu, aby približne 1,5 milióna ľudí prišlo o zamestnanie. Pomocou rýchlych a rozsiahlych politických opatrení prijatých v roku 2020 na riešenie krízy spôsobenej pandémiou COVID-19 vrátane nástroja SURE sa zmiernil vplyv poklesu produkcie na nezamestnanosť, v dôsledku čoho bol nárast nezamestnanosti vo väčšine krajín nižší, ako sa očakávalo . Rozsiahle využívanie režimov skráteného pracovného času a iných podobných opatrení predstavuje čiastočné vysvetlenie mierneho zvýšenia nezamestnanosti v porovnaní s poklesom produkcie a vďaka nemu si v roku 2020 v členských štátoch, ktoré sú prijímateľmi pomoci z nástroja SURE, zachovalo svoje pracovné miesta odhadom 1,5 milióna ľudí. Na úrovni krajín platí, že čím vyššiu sumu z nástroja SURE v roku 2020 prijali, tým bol nárast nezamestnanosti v prijímajúcich členských štátoch miernejší. Zároveň boli niektoré členské štáty, ktoré nie sú prijímateľmi pomoci, schopné využiť svoju priaznivú finančnú situáciu a podmienky financovania na spustenie rozsiahlych režimov skráteného pracovného času (graf 13).



Graf 12: Odhadovaný počet zachránených pracovných miest podľa členského štátu v roku 2020 (v tis.) Zdroj: Ameco a vlastné výpočty. Poznámka: Odhadovaný počet zachránených pracovných miest sa odvodzuje z rozdielu medzi skutočnou a očakávanou zmenou miery nezamestnanosti v členských štátoch vynásobeného pracovnou silou v roku 2020. Vychádza sa z predpokladu, že skutočná a očakávaná pracovná sila je rovnaká. V niektorých krajinách sa odhady rovnajú nule, keďže skutočná zmena miery nezamestnanosti bola vyššia ako v predpovediach modelu. Očakávaná zmena miery nezamestnanosti zodpovedá prognóze na základe regresného modelu špecifického pre jednotlivé krajiny na obdobie 1999 až 2019. Analýza je založená na Okunovom zákone, podľa ktorého závislá premenná vyjadruje zmenu miery nezamestnanosti a nezávislá premenná sa vzťahuje na mieru rastu reálneho HDP. Výpočet vychádzal z jesenných údajov AMECO za rok 2021. Graf 13: Vzťah medzi zmenou miery nezamestnanosti a vyplatenými finančnými prostriedkami z nástroja SURE v roku 2020 Zdroj: Ameco a vlastné výpočty. Poznámka: os y: Očakávaná zmena miery nezamestnanosti vyplýva z regresného modelu špecifického pre jednotlivé krajiny, ktorý je vysvetlený v poznámke ku grafu 12. Nástroj SURE takisto prispel k tomu, že sa zabránilo zvýšeniu nerovnosti na trhu práce vo všetkých členských štátoch. Zdá sa, že vďaka nástroju SURE sa zabránilo výraznému nárastu nezamestnanosti v krajinách, ktoré počas globálnej finančnej krízy trpeli väčšími negatívnymi účinkami na trh práce. Po prvé, zvýšenie priemernej miery nezamestnanosti po kríze spôsobenej pandémiou COVID-19 v krajinách, ktoré boli prijímateľmi pomoci z nástroja SURE, veľmi verne kopírovalo zvýšenie miery nezamestnanosti v krajinách, ktoré neboli prijímateľmi. To je v protiklade k situácii po globálnej finančnej kríze, keď sa priemerná miera nezamestnanosti medzi prijímateľmi pomoci z nástroja SURE zvýšila podstatne viac ako v prípade krajín, ktoré neboli prijímateľmi tejto pomoci (graf 14). Po druhé, rozptyl mier nezamestnanosti medzi prijímateľmi pomoci z nástroja SURE sa od pandémie COVID-19 výrazne znížil a postupne sa priblížil k menšiemu rozptylu v krajinách, ktoré nie sú prijímateľmi pomoci z nástroja SURE (graf 15). Toto zníženie nerovnosti v oblasti nezamestnanosti je presným opakom situácie počas globálnej finančnej krízy. Z tohto výsledku takisto vyplýva, že prijímateľmi pomoci z nástroja SURE boli tie členské štáty, ktorých trhy práce najviac potrebovali pomoc z tohto nástroja. Graf 14: Vývoj priemernej miery nezamestnanosti v členských štátoch, ktoré sú prijímateľmi pomoci z nástroja SURE, a členských štátoch, ktoré nie sú prijímateľmi tejto pomoci Zdroj: Ameco. Poznámka: „SURE-19“ označuje 19 členských štátov EÚ, ktorým bola poskytnutá podpora z nástroja SURE. „Krajiny bez pomoci SURE“ označuje zvyšných osem členských štátov EÚ. Graf 15: Historický rozptyl mier nezamestnanosti v členských štátoch, ktoré sú prijímateľmi pomoci z nástroja SURE, a členských štátoch, ktoré nie sú prijímateľmi tejto pomoci Zdroj: Ameco. Poznámka: Rozptyl znamená štandardnú odchýlku miery nezamestnanosti členských štátov, ktoré sú prijímateľmi pomoci z nástroja SURE, a členských štátov, ktoré nie sú prijímateľmi pomoci z nástroja SURE, ktorá sa vypočítava za každý rok. Spôsoby, ktorými nástroj SURE prispel k miernejšiemu nárastu nezamestnanosti v roku 2020, sa podrobne rozoberajú v prvej polročnej správe o nástroji SURE. Patrí k nim zvýšenie všeobecnej dôvery v celej EÚ, podpora a povzbudenie využívania režimov skráteného pracovného času a umožnenie členským štátom vynaložiť viac finančných prostriedkov na podporu zamestnanosti a iné politiky súvisiace s pandémiou. Z údajov z ad hoc prieskumu uvedených v prvej správe vyplynulo, že nástroj SURE zohral úlohu pri rozhodovaní väčšiny prijímajúcich členských štátov o prijatí nového režimu skráteného pracovného času alebo o zmene existujúceho režimu a niektorým členským štátom umožnil väčšiu ambicióznosť v súvislosti s opatreniami podobnými režimom skráteného pracovného času. Nástroj SURE takisto prispel k zvýšeniu úrovne finančných prostriedkov alebo predĺženiu trvania režimov udržania zamestnanosti zo strany členských štátov, keďže členské štáty povzbudil k tomu, aby sa zaviazali k vyšším úverom a výdavkom, než by urobili za iných podmienok, a využili úspory na úrokových sadzbách získané zo strany EÚ aj napriek svojmu nižšiemu úverovému ratingu. Ďalším názorným príkladom účinku dôvery sú výsledky prieskumu Eurobarometra z decembra 2021 uvedené v tretej správe, z ktorých vyplýva, že 82 % občanov eurozóny považovalo úvery z nástroja SURE za dobrý nápad. 3.2. Odhad vplyvu nástroja SURE na reálnu ekonomiku Ochrana zamestnanosti v prvých dvoch rokoch pandémie podporila rýchlejšiu obnovu v roku 2021 než pri predchádzajúcich krízach. Po prvé, HDP a nezamestnanosť sa v roku 2021 v členských štátoch, ktoré sú prijímateľmi pomoci z nástroja SURE, ďalej priblížili k svojim úrovniam pred krízou v porovnaní s globálnou finančnou krízou a s dlhovou krízou v eurozóne po rovnakom čase (graf 16). Stalo sa tak napriek ďalším vlnám pandémie, ktoré si vyžiadali opätovné zavedenie obmedzení v priebehu roka. Po druhé, podľa predbežnej prognózy Komisie z leta 2022 bude hospodársky rast v rokoch 2022 a 2023 pokračovať, hoci bude miernejší než v prognóze z poslednej jari, a to z dôvodu udalostí, ktoré nesúvisia s krízou spôsobenou pandémiou COVID-19, konkrétne z dôvodu energetickej krízy a ruskej invázie na Ukrajinu. Napriek tomu hospodársky rast prekonáva obnovu pozorovanú v rovnakej fáze po globálnej finančnej kríze a dlhovej kríze v eurozóne, keďže hospodárstvo EÚ v roku 2021 opäť dosiahlo úroveň produkcie z obdobia pred pandémiou, zatiaľ čo v predchádzajúcich dvoch krízach v rovnakej fáze zostalo výrazne pod svojou predkrízovou úrovňou. Z toho vyplýva, že udržanie spojenia medzi dostupnou pracovnou silou a podnikmi prostredníctvom režimov skráteného pracovného času a podobných opatrení prispelo aj k podpore rýchlej obnovy napriek náročnej epidemiologickej situácii v roku 2021. Graf 16: Historické porovnanie obnovy HDP a nezamestnanosti po kríze Zdroj: Ameco (s použitím prognózy Komisie z jari 2022 týkajúcej sa miery nezamestnanosti a predbežnej prognózy z leta 2022 týkajúcej sa HDP), Eurostat. Poznámka: Znázornené je súhrnné HDP a priemerná miera nezamestnanosti v členských štátoch, ktoré sú prijímateľmi pomoci z nástroja SURE. Obdobie t – 1 označuje rok pred príslušnou krízou, t. j. t = 2009 v prípade globálnej finančnej krízy (GFK); t = 2012 v prípade dlhovej krízy v eurozóne (EZ); t = 2020 v prípade krízy spôsobenej pandémiou COVID-19; t + 2 v prípade krízy spôsobenej pandémiou COVID-19 označuje rok 2022. Z údajov z prieskumu vyplýva, že z nástroja SURE sa podporila činnosť hospodárskych odvetví najviac postihnutých pandémiou v roku 2021. Z obchodného a spotrebiteľského prieskumu EÚ vyplynulo, že odvetvia služieb, ktoré boli najviac postihnuté pandémiou COVID-19 v členských štátoch, ktoré sú prijímateľmi pomoci z nástroja SURE (ubytovacie, stravovacie a pohostinské služby, cestovné agentúry, športové činnosti a iné osobné služby), naďalej trpeli v dôsledku nízkeho dopytu a dôvery, a to najmä v prvej polovici roku 2021 (graf 17). Naproti tomu obmedzenia začiatkom roku 2021 postihli výrobný priemysel v menšej miere a jeho výkonnosť bola lepšia. Ako je znázornené v grafe 17, odvetvia, ktoré predstavujú najväčší podiel výdavkov v rámci nástroja SURE, boli ubytovacie a stravovacie služby a veľkoobchodný a maloobchodný predaj, z čoho vyplýva, že nástroj SURE bol zameraný na riešenie najnaliehavejších potrieb tým, že sa z neho podporovali najviac postihnuté odvetvia. Graf 17: Dopyt v odvetví služieb a výdavky v rámci nástroja SURE

Zdroj: Program EÚ pre obchodné a spotrebiteľské prieskumy, júl 2022; správy členských štátov (jún 2022). Poznámka: V prípade služieb je znázornený priemerný index pre ubytovacie, stravovacie a pohostinské služby, cestovné agentúry, športové činnosti a iné osobné služby. 3.3. Priamy finančný vplyv: odhadované úspory na úrokových sadzbách Odhaduje sa, že členské štáty vďaka prijatiu finančnej pomoci z nástroja SURE celkovo ušetrili na úrokových platbách 8,5 miliardy EUR. Táto suma vychádza z prvých ôsmich emisií nástroja SURE až do vyplatenia finančných prostriedkov 29. marca 2022 (tabuľka 3). Odhadované úspory na úrokoch sa po vyplatení všetkých zostávajúcich finančných prostriedkov teda pravdepodobne zvýšia. Tieto úspory sa dosiahli vďaka tomu, že v prípade úverov z nástroja SURE sa členským štátom ponúkali nižšie úrokové sadzby ako tie, ktoré by zaplatili, keby samy emitovali štátny dlh, a to v priemernej lehote takmer 15 rokov . Dôvodom je silný úverový rating EÚ a likvidita dlhopisov z nástroja SURE. Najväčšie úspory zaznamenali členské štáty s nižšími úverovými ratingmi. Tabuľka 3: Úspory na úrokových sadzbách podľa členského štátu Členský štát Vyplatená suma (mld. EUR) Priemerné rozpätie Priemerná splatnosť Úspory na úrokoch (mld. EUR) Úspory na úrokoch (% vyplatenej sumy) Belgicko 8,2 0,06 14,7 0,14 1,7 Cyprus 0,6 0,62 14,7 0,06 9,5 Grécko 5,3 0,73 14,5 0,51 9,7 Španielsko 21,3 0,44 14,7 1,58 7,4 Chorvátsko 1,0 1,11 14,3 0,16 15,3 Maďarsko* 0,7 1,80 14,8 0,15 22,5 Taliansko 27,4 0,96 14,8 3,76 13,7 Litva 1,0 0,04 14,7 0,00 0,5 Lotyšsko 0,3 0,10 14,6 0,00 1,6 Malta 0,4 0,56 14,6 0,04 8,4 Poľsko 9,7 0,48 13,3 0,63 6,5 Portugalsko 5,9 0,47 14,7 0,41 7,0 Rumunsko 3,0 2,27 14,6 0,85 28,4 Slovinsko 1,1 0,23 14,8 0,05 4,3 Slovensko 0,6 0,09 14,9 0,01 1,3 Bulharsko 0,5 0,37 15,0 0,03 6,6 Írsko 2,5 0,11 14,7 0,05 2,1 Česko 2,0 0,23 10,1 0,04 1,9 Estónsko** 0,2 0,00 15,0 0,00 0,0 Spolu 91,8 0,64 14,5 8,48 9,2 Poznámka: Úspory na úrokoch sa počítajú podľa dlhopisov a sčítavajú podľa dátumov emisie a splatnosti. *Maďarsko od roku 2020 emitovalo iba dva dlhopisy denominované v eurách so splatnosťou 10 a 30 rokov, a to oba v novembri 2020. Pomocou týchto dvoch dlhopisov sa rozpätie medzi výnosovou krivkou v národnej mene a v eurách extrapolovalo na iné splatnosti a iné dátumy emisie. ** Estónsko emitovalo iba jeden nesplatený desaťročný dlhopis, pre iné dĺžky splatnosti neboli k dispozícii žiadne údaje. Predpokladá sa, že rozpätie vo vzťahu k sociálnoinvestičnému dlhopisu EU SURE sa pri týchto iných dĺžkach splatnosti približuje k nule. IV.Pretrvávanie výnimočných udalostí, ktoré sú dôvodom na uplatňovanie nariadenia o nástroji SURE V tomto oddiele sa uvádzajú informácie o pretrvávaní výnimočných udalostí, ktoré sú dôvodom na uplatňovanie nástroja SURE, ako sa vyžaduje v nariadení o nástroji SURE . Kým väčšina členských štátov počas roku 2022 takmer úplne odstránila obmedzenia súvisiace s pandémiou COVID-19, v lete 2022 sa v Európe rozšírila nová vlna vírusu. Keďže sa ukázalo, že hrozba, ktorú predstavoval variant omikron, bola menej vážna v porovnaní s predchádzajúcimi kmeňmi vírusu COVID-19, členské štáty na jar 2022 rôznym tempom uvoľnili väčšinu svojich zvyšných opatrení na zamedzenie šírenia. V lete 2022 sa však v Európe rozšírila nová vlna, čo viedlo k opätovnému zvýšeniu miery prenosu, hospitalizácií a úmrtí. Podľa Európskeho centra pre prevenciu a kontrolu chorôb (ECDC) sa zdá, že táto vlna už má svoj vrchol za sebou vo všetkých krajinách EÚ, pričom sa presunula zo západu na východ. K 28. augustu 2022 sa miera prenosu v krajinách EÚ/EHP znižovala a celková miera hlásenia prípadov klesla o 14 % v porovnaní s predchádzajúcim týždňom, hoci ostáva na pomerne vysokej úrovni. Súhrnná 14-dňová miera úmrtnosti na ochorenie COVID-19 klesá už štyri týždne, v dvoch členských štátoch sa však zvýšila. Hoci sa očakáva, že sa dočasné mimoriadne opatrenia pri pandémii COVID-19 budú postupne ukončovať, návrat pandémie COVID-19 v EÚ naďalej predstavuje riziko do budúcnosti. Okrem iného v plánovanom odstraňovaní dočasných mimoriadnych opatrení pri pandémii COVID-19 sa odráža úspešná očkovacia kampaň v EÚ, nástup menej agresívnych kmeňov vírusu COVID-19 a prispôsobenie hospodárstiev zmenám vyvolaným pandémiou COVID-19. Nemala by sa však vylúčiť možnosť návratu pandémie v EÚ na jeseň 2022 alebo v zime 2023, čo by mohlo viesť k novým narušeniam hospodárstva.

Zvyšná finančná pomoc v rámci nástroja SURE ostane k dispozícii až do 31. decembra 2022. K dispozícii ostane približne 6,7 miliardy EUR. Táto suma sa však do konca roka 2022 pravdepodobne výrazne zníži, keďže viacero členských štátov vyjadrilo záujem o čerpanie dodatočnej finančnej pomoci v rámci nástroja SURE. V. Povinnosť podávania správ podľa rámca pre sociálnoinvestičné dlhopisy EU SURE Táto správa presahuje rámec povinnosti podávania správ podľa nariadenia o nástroji SURE a plní sa v nej aj požiadavka podávania správ podľa rámca pre sociálnoinvestičné dlhopisy EU SURE. Podľa tohto rámca sa vyžaduje podávanie správ o pridelení výnosov v rámci nástroja SURE, druhu výdavkov a vplyve nástroja SURE. Rozčlenenie výnosov z nástroja SURE podľa prijímajúcich členských štátov sa uvádza v oddiele 1.1 a podľa druhu oprávnených sociálnych výdavkov v oddiele 2.2. K júnu 2022 sa členským štátom vyplatilo vyše 98 % z pridelenej sumy 93,3 miliardy EUR a 99 % tejto sumy sa už minulo. Verejné výdavky v rámci nástroja SURE sú naďalej dostatočne zosúladené s cieľmi udržateľného rozvoja OSN. Z rozčlenenia verejných výdavkov financovaných v rámci nástroja SURE podľa oprávnených sociálnych výdavkov, ako sa uvádza v rámci pre sociálnoinvestičné dlhopisy, vyplýva, že 97 % sa vynakladá na znižovanie rizika nezamestnanosti a straty príjmu. Ako je znázornené v grafe 18, podporuje sa tým cieľ udržateľného rozvoja 8 (Dôstojná práca a hospodársky rast). Zvyšné 3 % sa vynakladajú na opatrenia súvisiace so zdravím, ktorými sa podporuje cieľ udržateľného rozvoja 3 (Kvalita zdravia a života). Informácie o vplyve nástroja SURE sa uvádzajú v oddieloch 2.3 a 3. Uvádzajú sa odhady počtu ľudí a podnikov podporených z nástroja SURE v rokoch 2020, 2021 aj 2022. Odhaduje sa, že nástroj SURE prispel k ochrane 1,5 milióna pracovných miest, ktoré sa v roku 2020 zachránili, ako sa uvádza v oddiele 3.1. Preukázalo sa, že z nástroja SURE sa v rokoch 2021 a 2022 podporila obnova rastu, ako sa uvádza v oddiele 3.2. V súčasnosti sa odhaduje, že členské štáty ušetrili 8,5 miliardy EUR na úrokových platbách, ako sa uvádza v oddiele 3.3.